Manden har nu fået rettens ord for, at han ikke var rask, da han raserede det meste af en egn.

En nu 43-årig mand var syg, da han i foråret 2022 raserede flere steder i Thy, på Mors og i Salling. Det har en domsmandsret ved Retten i Holstebro afgjort torsdag. Anklager ved Midt- og Vestjyllands Politi Jesper Klyve, der har ført sagen ved byretten, er tilfreds med dommen. - Forsvaren og jeg var enige om, at en behandlingsdom måtte blive resultatet, siger han. I alt er manden fundet skyldig i 24 forhold, mens han er blevet frifundet i tre. Den psykiatriske behandling er uden længstetid. Det betyder, at Kriminalforsorgen og overlægen i samråd træffer bestemmelse om genindlæggelse. Stribe forhold Det første af de mange forhold udspillede sig på Sallingsundbroen 17. marts 2022. Her stod den på det tidspunkt 42-årige mand. Det syn har tilsyneladende undret flere forbipasserende, der valgte at holde ind til siden for at hjælpe manden. Den psykisk syge mand kvitterede med at stjæle bilen fra en af de hjælpsomme borgere. Samtidig udøvede han fareforvoldelse i det bilens ejer hang ud af bilen i forsøget på at stoppe brugstyveriet. Senere samme dag begik den 42-årige desuden hærværk ved en ejendom i Salling, hvor han var kørt til i den stjålne bil. Byttede bil i Nykøbing Fire dage senere var han igen på spil. I Thisted forsøgte manden at stjæle flere biler. Efter nogen tid havde han held til at true sig til en Toyota fra en kvinde ved McDonalds. Herfra gik turen til Nykøbing med et stribe trafikforseelser inkluderet. Manden kørte blandt andet over for rødt og mod færdselsretningen. På Mors kunne manden konstatere, at bilen var ved at løbe tør for brændstof. Herefter kørte manden den stjålne bil gennem butiksruden hos Ford i Nykøbing og "byttede" sig til en Ford Puma. Fra bilforhandleren gik turen til sidste stop hos Jysk i Nykøbing. Her lykkedes det for Midt- og Vestjyllands Politi at få anholdt den syge mand. Inden da havde han dog stukket ild til butikken, som slap med begrænsede skader. Forsvarer forbereder erstatning. Manden har siddet varetægtsfængslet i seks måneder i en almindelig arrest. Det mener hans forsvarsadvokat Signe Suhr Mortensen dog er problematisk. - Jeg er ked af, at den dømte måtte tilbringe seks måneder i varetægtsfængsel, hvor der ikke var mulighed for at give ham den psykiatriske behandling, han på det tidspunkt havde behov for. Specielt når retten nu har afgjort, at han ikke er egnet til straf, siger hun til Nordjyske . Hun vil nu undersøge muligheden for, at manden kan få erstatning for frihedsberøvelsen. For hvad angår erstatning for de skader, som manden er skyld i, så er disse overladt til civile søgsmål.